III.
Návrh projektu zavedenia značky zhody s európskymi normami Európska značka zhody - KEYMARK do praxe na národnej úrovni.
1. Úvod
Množstvo individuálnych certifikačných značiek certifikačných orgánov a ich rôzny význam prináša spotrebiteľovi chaos a sťažuje výber výrobku podľa vlastných požiadaviek. Navyše, označenie CE, ktoré sa umiestňuje len na určené výrobky na základe povinnosti uloženej záväznými právnymi predpismi preberajúcimi príslušné smernice EÚ, znamená len potvrdenie, že výrobok spĺňa podmienky bezpečnosti pri uvedení na trh.
Preto Európske združenie pre koordináciu spotrebiteľských požiadaviek v normotvornej činnosti (ANEC) už dávno pred rozšírením EU volalo po jednoduchej a jednotnej európskej značke kvality a vyvíjalo tlak na kompetentné orgány, aby z dôvodov spotrebiteľského záujmu zaviedli do praxe systémy takejto značky. Je preto dôležité mať značku s jedným zrozumiteľným významom, ktorá sa nezaoberá iba bezpečnosťou, ale je zameraná aj na celkové vyhotovenie výrobku, jeho kvalitu a ekologické aspekty. Je nesporné, že vhodne vypracované normy a zhoda s nimi hrajú dôležitú úlohu v „slušnom kruhu“ manažérskych systémov, skúšania a kontroly výrobkov, inšpekcie a výmeny obchodných informácií.
Európske normalizačné organizácie CEN a CENELEC reagovali na potreby trhu tak, že vypracovali systém dobrovoľnej certifikácie zhody výrobkov s európskymi normami a zaviedli jednotnú európsku značku zhody Keymark, ktorá má zjednodušiť prístup výrobkov na európsky trh.
Označenie výrobku značkou Keymark (pozri príloha) potvrdzuje používateľom a spotrebiteľom jeho zhodu s požiadavkami príslušných európskych noriem. Je prideľovaná po kladnom ukončení certifikačnej procedúry, ktorá pozostáva zo skúšok zhody výrobku s požiadavkami európskych noriem, posúdenia zdokumentovanej kontroly výroby, kontroly v mieste výroby hodnoteného výrobku a stáleho dohľadu počas platnosti certifikátu.
Aké sú výhody takéhoto systému certifikácie zhody s európskymi normami?
-	posúdenie zhody (certifikácia) sa môže vykonať podľa všetkých európskych noriem, teda nielen podľa harmonizovaných;
-	posudzovať možno nielen základné bezpečnostné parametre, ale aj ďalšie kvalitatívne parametre požadované spotrebiteľmi;
-	oproti povinnému označeniu CE, ktorým výrobca potvrdzuje u výrobku splnenie základných požiadaviek smerníc pri jeho uvedení na trh, výrobok označený európskou značkou zhody Keymark má počas výroby trvale certifikačným orgánom kontrolovanú kvalitu, bezpečnosť a ďalšie posudzované vlastnosti a parametre, tak ako boli deklarované pri prvom uvedení výrobku na trh. 
Značka Keymark teda prispieva aj k ochrane spotrebiteľa, resp. životného prostredia z hľadiska informácií o výrobku, uvádzaných výrobcom.
Pri aplikovaní systému Keymark sa od samého začiatku uplatňovali princípy globálneho prístupu v certifikácii výrobkov, konkrétne princíp one-stop testing, čo znamená, že výrobok vyskúšaný, certifikovaný a označený značkou Keymark v jednej krajine, nebude potrebné znova skúšať a certifikovať v ostatných krajinách. Keymark bude otvárať trhy a bude kľúčom k trhu EÚ.
2. Súčasný stav na európskej úrovni
Keymark je spoločným vlastníctvom európskych normalizačných organizácií CEN - Európskeho výboru pre normalizáciu a CENELEC - Európskeho výboru pre normalizáciu v elektrotechnike.
V CEN je za systém európskej značky zhody Keymark zodpovedná Certifikačná rada CEN (CCB) a v elektrotechnickej oblasti je koordinátorom aktivít Fórum CENELEC pre posudzovanie zhody (CCAF). Spoločnú koordináciu medzi CCB a CCAF zabezpečuje Certifikačná koordinačná komisia CEN/CENELEC. Postavenie našej organizácie SÚTN ako národného člena CEN a CENELEC zahŕňa aj členstvo v CCB a CCAF.
Licencie na používanie značky Keymark vydávajú výrobcom v každej krajine certifikačné orgány na základe odporúčania národného normalizačného orgánu v našom prípade SÚTN, ktorý má uzavretú zmluvu s CCB.
V oblasti pokrytej európskymi normami, ktoré vydáva CEN, je už značka Keymark k dispozícii výrobcom pre nasledovné výrobky:
-	tepelnoizolačné výrobky,
-	prenosné hasiace prístroje,
-	bezpečnosť hračiek,
-	sanitárne výrobky (zariadenia kúpeľní a pod.)
O ďalších skupinách výrobkov sa uvažuje a počet certifikačných orgánov majúcich oprávnenie udeľovať značku Keymark neustále rastie.
V elektrotechnickej oblasti je prístup trochu iný. CENELEC delegoval spravovanie systému Keymark určenej skupine certifikačných orgánov Keymark v rámci Certifikačných dohôd CENELEC (CCA), ktoré pracujú podľa vzájomne dohodnutých pravidiel a aplikujú značku Keymark jednotne v celej Európe. Certifikačný orgán majúci záujem udeľovať značku Keymark sa musí stať členom takejto certifikačnej schémy Keymark, pričom jeho odborná spôsobilosť, nezávislosť a schopnosť vykonávať činnosť v súlade s podmienkami je preverená pred prijatím do schémy tímom posudzovateľov, tak ako je zvykom vo všetkých certifikačných schémach v rámci CCA. V súčasnosti existujúca schéma Keymark v CENELEC pokrýva najmä oblasť elektrických spotrebičov pre domácnosť.
Z charakteru elektrotechnických noriem tiež vyplýva, že hlavným parametrom, ktorý sa posudzuje, je bezpečnosť, na rozdiel od noriem CEN, kde vo väčšine prípadov sa normy sústreďujú na kvalitatívne a funkčné parametre.
Certifikačná koordinačná komisia CEN/CENELEC, CCB a CCAF prijali do svojich strategických úloh riešenie problému harmonizovaného prístupu cez nasledovné úlohy:
1.	Vytvoriť spoločné pravidlá pre systém.
2.	Vytvoriť spoločné pravidlá pre spravovanie systému.
3.	Vytvoriť spoločné kritériá pre členstvo v systéme.
4.	Zabezpečiť rovnaké certifikačné prvky založené na certifikácii typu 5 podľa ISO.
5.	Posudzovanie pri prijímaní za člena certifikačnej schémy.
6.	 Zabezpečiť správnu interpretáciu noriem.
7.	Zlepšiť chápanie významu značky Keymark.
Dôležitou je aj propagácia značky Keymark v Európe, ktorá zvýši dôveru ku kvalite fungovania týchto schém a pochopenie významu značky Európskou komisiou, výrobcami, členmi schém a spotrebiteľmi.
Na zvýšenie záujmu o licenciu na udeľovanie Keymark medzi certifikačnými orgánmi prispeli aj zmeny vo Vnútorných predpisov CEN/CENELEC č. 4, ktoré umožňujú teraz symbiózu národnej certifikačnej značky so značkou Keymark na výrobku.
Podporu používaniu jednotnej európskej značky zhody Keymark obsahuje aj návrh Council Conclusions Rady Európskej únie prerokovávanom na zasadnutiach pracovnej skupiny rady technická harmonizácia v dňoch 28. 10. 2004 a 19. 11. 2004, pričom účelnosť takéhoto systému dobrovoľnej certifikácie zhody s európskymi normami sa pokladá za dôležitú pri zlepšovaní implementácie smerníc EÚ.
Aj v zmysle národného programu na podporu kvality je žiaduce rozhodnutím vlády SR vyhlásiť podporu projektu zavedenia európskej značky zhody Keymark v SR zo strany všetkých ministerstiev a združení spotrebiteľov, dovozcov a výrobcov ako aj zástupcov sektoru služieb.
3. Súčasný stav v Slovenskej republike
1. apríla 2004 bola uzavretá zmluva medzi CEN a SÚTN o postúpení práva udeľovať súhlas na vydávanie licencií na používanie značky Keymark slovenskými certifikačnými orgánmi (Assignment Agreement).
SÚTN má pripravenú zmluvu (Transfer Agreement), ktorá bude uzatváraná s certifikačnými orgánmi, ktoré prejavia záujem o splnomocnenie udeľovať licenciu na Keymark. Každá prihláška certifikačného orgánu na splnomocnenie poskytovať licencie na Keymark bude predkladaná Certifikačnej rade CEN prostredníctvom SÚTN, ktorý je zodpovedný na národnej úrovni za ochranu a zavedenie značky Keymark, na základe uzavretej zmluvy s CEN. Po prijatí splnomocnenia od CEN a podpísaní zmluvy so SÚTN bude certifikačný orgán autorizovaný pre udeľovanie licencie na značku Keymark výrobcom a dodávateľom na výrobky, ktoré sa zhodujú s príslušnými európskymi normami a ktoré sú tak certifikované podľa požiadaviek certifikačnej schémy pre Keymark a pravidiel CEN pre Keymark.
V elektrotechnickej oblasti je autorizovaná a notifikovaná osoba EVPÚ, a. s. Nová Dubnica členom niektorých certifikačných schém v rámci CCA, avšak členom schémy Keymark zatiaľ nie je. Z nových členských krajín má v schéme Keymark zastúpenie Česká republika, Maďarsko a Slovinsko.
Na www.sutn.gov.sk bola vytvorená stránka pre Keymark, kde sú zverejnené podstatné informácie o značke a tieto budú v budúcnosti patrične aktualizované, resp. dopĺňané.
Aké výhody prinesie zavedenie systému značky Keymark v Slovenskej republike?
Po zrušení povinnej certifikácie v SR pri väčšine výrobkov tento systém zabezpečí:
1.	Pre spotrebiteľov a používateľov väčšiu istotu, že výrobok označený značkou Keymark je bezpečný a kvalitatívne parametre zodpovedajú parametrom, ktoré udáva výrobca, pretože výrobok je pod neustálou kontrolou certifikačného orgánu, ktorý značku Keymark udelil.
2.	Pre autorizované osoby možnosť využiť svoje kapacity vo väčšej miere, než sú využívané po zrušení povinnej certifikácií výrobkov, prípadne možnosť vytvorenia nových pracovných miest. Navyše prostredníctvom všeobecne známej európskej certifikačnej značky majú väčšiu možnosť presadiť sa na európskom trhu ako používaním vlastnej certifikačnej značky.
3.	Pre výrobcov možnosť ľahšieho umiestnenia svojich výrobkov na trhu ostatných krajín EÚ a EFTA, vzhľadom na všeobecnú akceptáciu tejto značky. Navyše väčšinu výsledkov posúdenia a certifikácie zhody s európskymi normami možno u určených výrobkov použiť zároveň na vyhlásenie zhody so smernicami EÚ.
4. Realizácia projektu zavedenia značky Keymark a jeho finančné zabezpečenie
Hlavným koordinátorom projektu a zodpovedným za jeho realizáciu bude Slovenský ústav technickej normalizácie (SÚTN), ktorý je príspevkovou organizáciou zriadenou Úradom pre normalizáciu, metrológiu a skúšobníctvo SR (ÚNMS SR). Na naštartovanie projektu je potrebné čo najskôr zabezpečiť rozsiahlu a účinnú informačnú a propagačnú kampaň európskej značky zhody Keymark pre orgány štátnej a verejnej správy, výrobcov, predajcov, združenia spotrebiteľov ako aj inú odbornú verejnosť v nadväznosti na smernicu č. 2001/95/ES.
Vzhľadom na tieto zámery a pokrytie z hľadiska potenciálnych výrobcov výrobkových skupín je potrebná podpora a účasť na rozbehnutí kampane zo strany ďalších rezortov, a to najmä Ministerstva hospodárstva SR, Ministerstva výstavby a regionálneho rozvoja SR, Ministerstva životného prostredia SR a Ministerstva dopravy, pôšt a telekomunikácií SR.
Veľmi dôležité je v tomto projekte zaktivizovať slovenské zväzy a združenia na ochranu spotrebiteľov, pretože tieto by mali byť hlavnou hnacou silou pri presadzovaní európskej značky zhody a požadovaní jej používania výrobcami.
Na rozbehnutie projektu zavedenia európskej značky zhody bude potrebné realizovať nasledovné aktivity:
4.1.	Vytvorenie útvaru v SÚTN, ktorý bude koordinovať realizáciu projektu na zavedenie značky Keymark v SR a po rozbehnutí aktivity bude spravovať certifikačný systém Keymark v SR.
Činnosť útvaru:
-	evidencia záujemcov o licenciu na udeľovanie značky Keymark výrobcom,
-	príprava licenčných zmlúv (Transfer Agreement),
-	spravovanie evidencie majiteľov licencií,
-	správa licenčných poplatkov,
-	zabezpečenie komunikácie s CEN a CENELEC.
Predpokladané personálne obsadenie útvaru:
-	pri rozbehu 2 pracovné miesta
-	po zabehnutí systému podľa množstva záujemcov prípadné doplnenie
4.2.	Zorganizovať v regiónoch informačné a odborné semináre o európskej značke zhody Keymark pre nasledovné skupiny:
a)	vytypované orgány štátnej a verejnej správy (ministerstvá, úrady, schvaľovacie a inšpekčné orgány),
b)	zväzy a združenia na ochranu spotrebiteľov,
c)	certifikačné orgány (autorizované a notifikované osoby),
d)	výrobcovia, dovozcovia a ich združenia a cechy,
e)	široká verejnosť spotrebiteľov a používateľov podľa záujmu.
4.3.	Vydať leták a propagačný materiál o značke Keymark a jej prínose pre spotrebiteľa. 
Osloviť vhodnú tlačiarenskú firmu na vytvorenie návrhu dizajnu a propagačného materiálu o značke Keymark a objednať ich výrobu. Tieto materiály budú spolu s návratným lístkom zasielané potenciálnym záujemcom o Keymark. Na základe odozvy z anketových lístkov vybudujeme databázu zainteresovaných záujemcov o značku Keymark.
4.4.	Reklama.
Osloviť vhodný časopis a prípadne televíziu s cieľom vytvorenia reklamy na zviditeľnenie značky Keymark a upútanie potenciálnych záujemcov o túto značku, ako sú výrobcovia, distribútori, predajcovia, relevantné orgány a inštitúcie ako aj laická verejnosť.
4.5.	Zabezpečiť účasť nominovaných zodpovedných zástupcov na pracovných stretnutiach v CEN (CCB) a CENELEC (CCAF), prípadne na zasadnutiach európskych združení výrobcov alebo spotrebiteľov organizovaných s cieľom zavádzania a používania značky Keymark.
Získané „know-how“ o značke Keymark bude realizované na Slovensku.
5. Záver
•	Značka Keymark už v Európe existuje. Je to značka kvality vytvorená na výzvu rezolúcie rady z 18. júna 1992 ako odpoveď na potreby trhu a požiadavku európskych združení spotrebiteľov.
•	Európska značka zhody s európskymi normami je podporená priemyselnými odvetviami, ako sú tepelné izolačné výrobky a slnečné kolektory a Európskym výborom DG TREN.
•	Keymark je ľahko dostupný systém pre všetky kvalifikované certifikačné orgány, ktoré môžu demonštrovať svoju skúsenosť, odbornosť a uznanie akreditácie vo svojej oblasti záujmov
•	Jednoduché a účinné procedúry garantujú rýchle spracovanie prihlášok od certifikačných orgánov na získanie splnomocnenia na udeľovanie licencie na Keymark.
•	Zaujímavé náklady vo vzťahu k výslednému zisku je možnosť pre autorizované osoby
•	Keymark je oporou pre spotrebiteľov.
•	Najnovšie informácie získané od komisie ukazujú, že podporujú koncept jednotnej európskej značky zhody s európskymi normami, ako je Keymark.
•	Berúc do úvahy spoločný záujem členov CEN a CENELEC v rámci EÚ sa môže dosiahnuť veľmi veľká skupina potenciálnych záujemcov o Keymark.
•	Keymark môže byť zdrojom príjmov pre niektorých národných členov CEN.
•	Možnosti v niektorých nových členských štátoch, kde staré certifikačné systémy sa prepracovávajú na certifikačný systém hodnotenia treťou stranou na báze voľného pohybu tovaru.